
	1.
	Likumprojekts (grozījumi)
 Papildināt 9.panta pirmo daļu ar 8.punktu šādā redakcijā:
"8) novērtēt ūdens zudumus centralizētajās ūdensapgādes sistēmās un to samazināšanas potenciālu, kuri noteikti saskaņā ar šā likuma 4. panta 7. punktu."
	Priekšlikums
Aicinām precizēt likumprojekta 8. pantu, ietverot palīgteikumu tam piemērotajā vietā un tādējādi veidojot skaidru un nepārprotamu normu (proti, izsakot to šādi "novērtēt ūdens zudumus centralizētajās ūdensapgādes sistēmās, kuras noteiktas saskaņā ar šā likuma 4. panta 7. punktu, un to samazināšanas potenciālu" vai kā citādi atbilstoši precizējot normu).
Piedāvātā redakcija
-
	Renāte Luīze Cietvīra (TM)

	2.
	Anotācija (ex-ante)
1.3. Pašreizējā situācija, problēmas un risinājumi
	Priekšlikums
Aicinām sniegt anotācijā izvērstāku skaidrojumu par likumprojekta 2., 9. un 10. pantā ietvertā regulējuma nepieciešamību un mērķi. Cita starpā vēršam uzmanību uz šādiem aspektiem:

1) aicinām anotācijā izvērstāk pamatot, kādēļ vispār nepieciešamas attiecīgās izmaiņas Ūdenssaimniecības pakalpojumu likumā (turpmāk - likums). Proti, no anotācijā minētā, šķiet, izriet, ka attiecīgo jautājumu risināšana jau notiek praksē (piemēram: "74% pakalpojumu sniedzēju jau pašlaik plaši lieto filtrus pirms klientiem uzstādītajiem mehāniskajiem komeruzskaites mēraparātiem (mājas ievada skaitītājiem)"), attiecīgi aicinām sniegt izvērstāku skaidrojumu par to, kādu problēmu un kā tieši grozījumi risina. Ņemot vērā to, ka anotācijā vairākkārt norādīts uz pakalpojumu sniedzēja rīcību saistībā ar filtru (skat., piemēram, iepriekšējā teikuma iekavās ietverto anotācijas citātu) un attiecīgi aprakstīta pienākuma uzlikšanas vai neuzlikšanas pakalpojumu sniedzējiem nepieciešamība, aicinām arī izvērstāk skaidrot, kā nonākts pie likumprojektā ietvertā risinājuma, kas būtībā uzliek pienākumu pakalpojumu lietotājam attiecīgi rīkoties, ja saņemts pamatots pakalpojuma sniedzēja pieprasījums uzstādīt vai nomainīt mehānisko ūdens filtru vai veikt tā apkopi. Aicinām arī kontekstam sniegt informāciju par iespējamām šāda filtra un tā uzstādīšanas izmaksām, kā arī sniegt skaidrojumu, kā tiktu risināti strīdi par attiecīgo jautājumu (piemēram, ja pakalpojumu lietotājs nevēlas filtru uzstādīt vai uzskata pieprasījumu par tehniski nepamatotu);

2) aicinām izvērtēt nepieciešamību izteikt jaunā redakcijā likuma 10. panta otro daļu (likumprojekta 10. pants) vai sniegt izvērstāku skaidrojumu. Proti, anotācijā norādīts, ka: "[..] secināts, ka pamatotākais risinājums ir piešķirt pakalpojumu lietotājam tiesības organizēt mehāniskā ūdens filtra uzstādīšanu, nomaiņu vai apkopi [..]" Aicinām izvērtēt un skaidrot, vai pakalpojumu lietotājam šādas tiesības attiecībā uz savā atbildībā esošo ūdensapgādes sistēmas daļu nav jau šobrīd, un attiecīgi vai tiešām tādas tiesības ar likuma grozījumiem tiek "piešķirtas". Ja tās netiek piešķirtas un pastāv jau šobrīd, aicinām izvērtēt iespēju svītrot likumprojekta 10. pantu, ņemot vērā arī jau likumprojekta 9. pantā paredzētās pakalpojumu sniedzēja tiesības, no kurām savukārt izriet pakalpojumu lietotāja pienākums attiecīgā gadījumā rīkoties. Alternatīvi aicinām sniegt izvērstāku skaidrojumu anotācijā.

3) aicinām anotācijā izvērstāk skaidrot, kas likumprojektā domāts ar terminu "organizēt".

Attiecīgi aicinām precizēt anotāciju un, ja nepieciešams, likumprojektu.

Piedāvātā redakcija
-
	Renāte Luīze Cietvīra (TM)

	3.
	Anotācija (ex-ante)
2.1. Sabiedrības grupas, kuras tiesiskais regulējums ietekmē, vai varētu ietekmēt
	Priekšlikums
Aicinām salāgot anotācijā sniegtos skaidrojumus ar likumprojektā ietverto regulējumu. Piemēram, anotācijas 2. sadaļā tiek norādīts: "Daudzdzīvokļu namu iedzīvotājiem vai to pilnvarotajam pārstāvim (pārvaldniekam) ir dotas tiesības organizēt mehāniskā ūdens filtra uzstādīšanu pirms komercuzskaites mēraparāta." Ņemot vērā likuma 1. panta 11. punktā ietverto pakalpojumu lietotāja definīciju, likumprojekta 2., 9. un 10. pantā ietvertais regulējums, šķiet, neattiecas tikai uz daudzdzīvokļu namu iedzīvotājiem. Attiecīgi aicinām precizēt anotācijas 2. sadaļu, kā arī, ja nepieciešams, citviet anotācijā ietverto pamatojumu.
Piedāvātā redakcija
-
	Renāte Luīze Cietvīra (TM)



